**НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА РЕДА ЗА ИЗДАВАНЕ НА РАЗРЕШЕНИЕ ЗА ПОСТАВЯНЕ И ПОЛЗВАНЕ НА РЕКЛАМНО – ИНФОРМАЦИОННИ ЕЛЕМЕНТИ ВЪРХУ НЕДВИЖИМИ ИМОТИ НА ОБЩИНА ПЛОВДИВ, Приета с Решение № 68, взето с Протокол № 7 от 18.03.2010 г.; Изм. и доп. с Р. № 121, Пр. № 11 от 14.04.2011г., Изм. и доп. с Р. № 502, Пр. № 22 от 20.12.2012 г., Изм. и доп. с Р. № 15, Пр. № 1 от 24.01.2013 г., Изм. и доп. с Р. № 198, Пр. № 11 от 04.06.2015 г. на ОбС – Пловдив**

**ВНОСИТЕЛ : ИНЖ. ИВАН ТОТЕВ - КМЕТ НА ОБЩИНА ПЛОВДИВ**

**Проект**

*Съгласно чл. 26, ал. 2 от Закона за нормативните актове, в законоустановения срок от 14 дни, Община Пловдив чрез настоящото публикуване, предоставя възможност на заинтересованите лица да направят своите предложения и становища по проекта на Наредбата на е-mаil адрес:* *pno@abv.bg* *или в деловодството на Община Пловдив, пл.”Стефан Стамболов” № 1*

**МОТИВИ**

**ОБОСНОВКА ЗА КОНКРЕТНА НЕОБХОДИМОСТ ОТ ПРОМЯНА НА НАРЕДБАТА:**

В чл. 57 от Закона за устройство на територията /ЗУТ/ е предвидено, че върху недвижими имоти могат да се поставят рекламни, информационни и монументално- декоративни елементи въз основа на разрешение за поставяне, издадено по ред, установен с наредба на общинския съвет по чл. 56, ал. 2 от същия закон.

Общински съвет – Пловдив се е възползвал от това си право през 2010 г., като е приел на своя сесия Наредба за реда за издаване на разрешение за поставяне и ползване на рекламно – информационни елементи върху недвижими имоти на община Пловдив**,** приета с Решение № 68, взето с Протокол № 7 от 18.03.2010 г.

В община Пловдив с вх. № 16ОБС 238 от 12.08.2016 г. постъпи писмо от Общински съвет – Пловдив, с което ни информират за установена незаконосъобразност в текста на чл. 6, ал. 2 от цитираната по-горе наредба, обективирана в Постановление от 27.07.2016г. на Окръжна прокуратура–Пловдив (№ 6707/16 от 27.07.2016 г.). Самата незаконосъобразност се състои в противоречието на текста на чл. 6, ал. 2 от Наредбата с разпоредбата на чл. 56, ал. 5 от ЗУТ, според който – В чужди поземлени имоти разрешение за поставяне на обекти по ал. 1 се издава въз основа на изрично писмено съгласие от собственика на поземления имот или писмен договор за наем на заетата от преместваемия обект площ. В конкретния случай, с нормата на чл. 6, ал. 2 от Наредба за реда за издаване на разрешение за поставяне и ползване на рекламно – информационни елементи върху недвижими имоти на община Пловдив се изисква освен законовоопределената писмена форма и **нотариална заверка** на подписите.

Предвид изложеното считам, че следва да бъде извършена промяна в текста на **чл. 6, ал. 2** от Наредба за реда за издаване на разрешение за поставяне и ползване на рекламно – информационни елементи върху недвижими имоти на община Пловдив, като същият придобие следната редакция:

 *„Чл.6.(2) В чужди поземлени имоти и сгради разрешение за поставяне на РИЕ се издава въз основа на изрично писмено съгласие от собственика на поземления имот или на сградата, или въз основа на писмен договор за наем на заетата от РИЕ площ”.*

**ЦЕЛ НА НАРЕДБАТА:**

Привеждане на подзаконовата нормативна уредба в съответствие с нормативни актове от по-висш порядък

**ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА:**

За прилагане на измененията и допълненията в Наредба за реда за издаване на разрешение за поставяне и ползване на рекламно – информационни елементи върху недвижими имоти на община Пловдив не е необходимо разходването на бюджетни средства.

**ОЧАКВАНИ РЕЗУЛТАТИ:**

Урегулиране на обществените отношения при ползването на чужди поземлени имоти и сгради за поставяне на рекламно-информационни елементи.

**АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ:**

Предлаганите промени в Наредбата не противоречат на норми от по-висока йерархия и на европейското законодателство.

**ПРАВНИ ОСНОВАНИЯ:** чл. 21, ал. 1, т. 23 и ал. 2 от ЗМСМА, във връзка с чл. 18, ал. 1, вр. чл. 20, ал. 1, вр. чл. 17, ал. 1 от ЗМСМА, чл. 57, ал. 2, вр. чл. 56, ал. 2 от ЗУТ, при спазване изискванията на чл. 75-79 от АПК, вр. чл. 11 ал. 3, чл. 15, ал. 1, чл. 17, ал. 1 и ал. 2, чл. 26 и чл. 28 ЗНА и Писмо с вх. № 16ОБС 238 от 12.08.2016 г. на Общински съвет – Пловдив;

**ФАКТИЧЕСКИ ОСНОВАНИЯ:** привеждане на подзаконовата нормативна уредба в съответствие с нормативни актове от по-висш порядък.

**ПРОЕКТ ЗА РЕШЕНИЕ:**

**І.** *Приема* Наредба за изменение и допълнение на Наредба за реда за издаване на разрешение за поставяне и ползване на рекламно – информационни елементи върху недвижими имоти на община Пловдив, както следва:

**§ 1.** *Изменя* текста на **чл. 6, ал. 2** от Наредба за реда за издаване на разрешение за поставяне и ползване на рекламно – информационни елементи върху недвижими имоти на община Пловдив, като същият придобива следната редакция:

„(2) В чужди поземлени имоти и сгради разрешение за поставяне на РИЕ се издава въз основа на изрично писмено съгласие от собственика на поземления имот или на сградата, или въз основа на писмен договор за наем на заетата от РИЕ площ”.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Наредбата за изменение и допълнение на Наредба за реда за издаване на разрешение за поставяне и ползване на рекламно – информационни елементи върху недвижими имоти на община Пловдив, приета сРешение № 68, взето с Протокол № 7 от 18.03.2010 г., Изм. и доп. с Р. № 121, Пр. № 11 от 14.04.2011 г, Изм. и доп. с Р. № 502, Пр. № 22 от 20.12.2012 г., Изм. и доп. с Р. № 15, Пр. № 1 от 24.01.2013 г., Изм. и доп. с Р. № 198, Пр. № 11 от 04.06.2015 г. на ОбС - Пловдив, **влиза в сила на 01.10.2016 г.**

**II.** Изпълнението на Наредбата се възлага на кмета на община Пловдив.